《离洪州渡西江至翠微寺紫清宫》
宋代·吕本中

平明渡西江，西山正崔嵬。中流欲浪作，细雨随风回。

促棹赴前浦，颇为风雨催。寒沙引细路，人家山半隈。

密雨荫脩竹，久旱无莓苔。晚入翠微寺，诸峰环抱来。

其西洪崖居，百代所仰怀。何年蛟龙怒，更击深山开。

悬瀑泻洪井，喷噫藏风雷。客行少休息，暂此得徘徊。

城中二三老，咫尺不得陪。岂无陵风翰，邀致山中台。

涧水清且寒，可以当馀杯。独来不敢久，恐为神物猜。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。